Sera hulisliga royndu teir seg sjálvar og amboðini av í fjør. Bjørn á Heygum hevði við seglbáti sínum siglt teir av Eiði, og skilligt er, at "lív" kom í bygdina, tá ið maður kom aftur av útróðri og segði seg hava sæð menn í miðjum Búgvanum. Herman dugdi væl at greiða frá ætlanini, men tá ið hann so mestsum legði dent á, at Absalon, sonurin, hevði lært seg at klúgva (sum vit siga) í Danmark, var monnum ovboðið. Í døgunum 18.-20. juli 2006 fóru teir tríggir garparnir-Herman, Absalon og Fróði-aftur í Búgvan við tí greiða endamáli: at taka Búgvan. Tað var gott veður um morgunin tann 18., tá ið teir fóru úr Gjónni. Veðrið var frálíkt, og teir nærkaðust Stóra Studningi, tá ið tað leið nakað væl út á kvøldið. Síðani fóru teir undir tann síðsta teinin, men hetta vísti seg at vera alt annað enn lætt. Eldbjørn, Bjørn,? Týsdagurin royndist einki til veður–tað regnaði illa til tíðir–vánaligt bjargaveður-so tað var gott at sleppa undir ta bláu presendingina í Bólinum um dimmið. Hósmorgunin kl. 06.00 vóru teir vaktir av floytuni hjá Brimli, sum var komin vestur á Heimara Búgvabarm við myndafólki. Fínasta veður-í dag verður tað-í dag koma teir á toppin-nú verður Búgvin tikin. Myndafólkini- og onnur við-sótu so spent har norðuri á Rivinum og fylgdu við. Men so komu boðini frá teimum: Vit fara ikki víðari-vit hava mist streymin-fáa tískil ikki tryggja okkum-tung, men sera skilagóð avgerð. Tað má hava verið teimum tann reina marra: at hanga einar 30-40 metrar undir Búgvatoppinum í áarføri. . Ja, tað var spurningurin, men afturíaftur komu teir so, og á svartari nátt vóru teir í Gjónni í øllum góðum. At bæði Brimil og Tyrlan høvdu lagað tað soleiðis, at eitt sjónvarpslið-flótandi og flúgvandi-kundi avmynda henda túrin, tað setur Búgvan í fokus og fer at hava eitt søguligt virði, og tað eiga teir tøkk fyri. Tú fært t. d. eina heilt øðrvísi fatan av, hvussu "gott pláss" er í bjørgunum í mun til tann vinkul, haðani tú vanliga sært bjørgini og Búgvan. Tøkk eigi garparnir fyri tað, og vit ynskja teimum betri eydnu næstu ferð.